钦定古今图书集成/明伦汇编/交谊典/第063卷 > 宋册府元龟 > 《与阴就书》后汉·冯衍
## 钦定古今图书集成/明伦汇编/交谊典/第063卷 > 宋册府元龟 > 《与阴就书》后汉·冯衍

衍闻“神龙骧首，幽云景蒸，明圣修德，志士思名，是以
意同情合，声比则应也。”伏见君侯忠孝之性，慈仁殷
勤，论议周密，思虑深远。顾以微贱，数蒙圣恩，被侯大
惠。衍年老被病，恐一旦无禄，命先犬马，怀抱不报，赍
恨入冥，思剖肝胆，有以塞责。方今天下安定，四海咸
服，蒙恩更生之臣，无所效其死力。侧闻东平山阳王
壮当之国，择除官属，衍不自量，愿侯白以衍备门卫《鄙语》曰：“水不激不能破舟，矢不激不能饮羽。”不念旧
恶，名贤所高，负责之臣，欲言不敢。惟侯哀怜，深留圣
心，则阖棺之日，魂复何恨！